FI Euroopan unionin virallinen lehti C 277/17

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 277/14

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta

NEUVOSTON ASETUS (EY) N:o 510/2006 (2)

ASETUKSEN 9 ARTIKLASSA TARKOITETTU MUUTOSHAKEMUS

”POMME DE TERRE DE L’ÎLE DE RÉ”

EY-N:o: FR-PDO-0105-0949-23.01.2012

SMM ( ) SAN ( X )

1. Eritelmän kohta, jota / kohdat, joita muutos koskee

—  Tuotteen nimi — ☒ Tuotteen kuvaus —  Maantieteellinen alue — ☒ Alkuperätodisteet — ☒ Tuotantomenetelmä —  Yhteys maantieteelliseen alkuperään — ☒ Merkinnät — ☒ Kansalliset vaatimukset — ☒ Muu (Jäsenvaltion toimivaltaista viranomaista ja hakijaryhmittymää koskevien tietojen saattaminen ajan tasalle; Nimityksen valvonnasta vastaavaa tahoa koskevien tietojen saattaminen ajan tasalle)

2. Muutoksen/muutosten tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu. —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset

3.1 Tuotteen kuvaus

Eritelmään lisätään seuraava aistinvaraisten ominaisuuksien kuvaus.

”Kyseessä on tuore, erittäin hienokuorinen vihannes. Aistinvaraisilta ominaisuuksiltaan perunalle on luonteenomaista tuoksut ja aromit, jotka muistuttavat yhtä tai useampaa seuraavista: vihannekset, varhaisvihannekset (parsa, artisokka, herneet …), lämmin leipä, kuivat hedelmät (kastanja …) ja voi sekä maanhajun puuttuminen. Päällimmäisenä on sokerinen maku, ja suolaiset ja karvaat maut ovat läsnä vain hieman tai ei lainkaan. Malto on hieno ja suussa sulava, eikä lainkaan jauhoinen tai vetinen. Peruna kestää hyvin keittämistä”.

Kuvauksesta on hyötyä, kun tuotteen aistinvaraisia ominaisuuksia tarkastellaan valvonnan aikana.

Lisäksi täydennetään ja muutetaan Pomme de terre de l’île de Ré -perunan kuvausta varhaisperunana, jotta kuvaus vastaisi kansallista lakisääteistä määritelmää. Ilmaisulla ”suussa sulava” kuvataan tuotteen koostumusta, ja sillä korvataan ilmaisu ”kiinteä”, joka voi aiheuttaa sekaannusta, sillä se kertoo virallisesta luokasta, johon lajike kuuluu Ranskassa käytettävässä perunoiden luokituksessa viittaamatta tuotteen koostumukseen. Koostumuksen suussa sulavuus kuvaa kumpaakin sallittua perunaluokkaa (syötäväksi tarkoitetut perunat ja syötäväksi tarkoitetut kiinteämaltoiset perunat).

3.2 Alkuperätodisteet

Kohta ”Tekijät, jotka osoittavat, että tuote on peräisin maantieteelliseltä alueelta” on konsolidoitu kansallisen lainsäädännön ja sääntelyn kehityksen perusteella ja siihen on erityisesti sisällytetty tuotteen jäljitettävyyteen ja tuotanto-olojen seurantaan liittyvät ilmoitus- ja rekisteröintivelvoitteet.

Muutokset liittyvät alkuperänimitysten valvontajärjestelmän uudistukseen, joka otettiin käyttöön maa- ja metsätaloustuotteiden, elintarvikkeiden ja kalastustuotteiden lisäarvon parantamisesta 7. joulukuuta 2006 annetulla lailla N:o 2006-1547. Nykyään toimijoilta vaaditaan ilmoitus, jossa ne vakuuttavat pystyvänsä noudattamaan hakemaansa tunnukseen liittyvän eritelmän vaatimuksia. Suojatun alkuperänimityksen ”Pomme de terre de l’île de Ré” eritelmän valvonta hoidetaan valvontaelimen laatiman valvontasuunnitelman mukaisesti.

Tähän kohtaan on perunoiden jäljitettävyyden takaamiseksi myös lisätty tai täydennetty rekistereitä ja ilmoitusasiakirjoja koskevia määräyksiä.

3.3 Tuotantomenetelmä

3.4.1 ”Lajikkeet”

Kulinaarisia ryhmiä, joihin sallittujen lajikkeiden on kuuluttava, tarkennetaan. Lajikkeiden on sisällyttävä viljelylajien ja -lajikkeiden viralliseen kansalliseen luetteloon.

3.4.2 ”Viljelylohkojen määritelmä”

Eritelmään lisätään tarkka viljelylohkojen määritelmä. Määritelmä on seuraavanlainen: ”Viljelylohkolla tarkoitetaan samassa kunnassa sijaitsevia yhtä tai useampaa maarekisterissä olevaa palstaa tai niiden osia, jotka on istutettu samana päivänä samalla lajikkeella”.

Sitä, että palstojen on sijaittava samassa kunnassa, tarkennetaan, jotta noudatettaisiin toimijoiden nykyisiä käytäntöjä.

3.4.3 ”Istutuspäivä”

Viimeistä istutuspäivää muutetaan niin, että se on 10. huhtikuuta aikaisemman 31. päivän maaliskuuta sijaan.

Tämän muutoksen ansiosta voidaan ottaa huomioon hiljattaiset ilmastomuutokset ja varsinkin sateiden runsastuminen maaliskuun aikana, mikä häiritsee istutusta ja minkä vuoksi istutusta ei aina saada päätökseen ennen maaliskuun loppua.

Muutos ei aseta kyseenalaiseksi perunan luonnetta varhaisperunana, sillä peruna korjataan ja pidetään kaupan aina ennen sen täydellistä kypsymistä.

Viittaus kuppimaiseen istutuskoneeseen poistetaan, sillä kyseistä menetelmää käytetään nykyisin enää vähän. Nykyisin istutus tehdään pääasiassa hihnakuljettimia käyttävillä istutuskoneilla.

Maininta istutussyvyydestä poistetaan. Kukin tuottaja saa itse määrittää istutussyvyyden. Tuottajan on löydettävä viljelykäytännöissään tasapaino, jotta sato pystytään korjaamaan varhain (minkä vuoksi perunaa ei voi istuttaa syvälle), samalla kun rajoitetaan pakkasvaurioiden ja vihertymisen riskiä, johon riittämätön istutussyvyys voi johtaa. Lisäksi on otettava huomioon kunkin palstan tilanne. Sen vuoksi vaikuttaakin hankalalta määrittää kriteeri, jota voitaisiin soveltaa ja valvoa joka tilanteessa.

3.4.4 ”Istutustiheys”

Istutustiheyttä muutetaan erottamalla kaksi tiheyshaarukkaa toisistaan perustuen siemenperunan halkaisijaan ja suurimman sallitun istutustiheyden kasvattamiseen.

Jos siemenperunan halkaisija on yli 45 mm, istutustiheys hehtaarilla on 38 000–58 000 perunaa.

Jos siemenperunan halkaisija on enintään 45 mm, istutustiheys hehtaarilla on 45 000–78 000 perunaa.

Näin halkaisijaltaan suuria siemenperunoita koskevat määräykset pidetään ennallaan mutta nostetaan halkaisijaltaan pienten (enintään 45 mm) siemenperunoiden istutustiheyttä. Istutustiheyden nostolla halutaan tuottaa halkaisijaltaan alle 70 mm:n suuruisia perunoita, kun suuremman istutustiheyden avulla lisätään kasvien kilpailua ravinteista.

3.4.5 ”Viljelymenetelmä”

Maahan asetettujen suojapeitteiden käyttötarkoitusta tarkennetaan. Tavoitteena on edistää alkuvaiheen kasvua.

3.4.6 ”Lannoitus”

Ilmaisu ”valmisteet”, jolla määritellään sallittujen lannoitteiden käyttöä, poistetaan liian epämääräisenä.

Mineraalitypen käytölle asetetaan yläraja eli 120 yksikköä hehtaaria kohden vuodessa.

3.4.7 ”Keinokastelu”

Kohdan sanamuotoa yksinkertaistetaan sen sisältöä muuttamatta.

3.4.8 ”Varsiston hävittäminen”

Varsiston kemiallinen hävittäminen kielletään, sillä menetelmää ei enää käytetä Rén saarella.

3.4.9 ”Sato”

Otetaan käyttöön sadon määritelmä yksittäisten tilojen tasolla ja muutetaan keskisadon arvoa yksittäisten lohkojen tasolla.

Tilan kaikkien lohkojen kokonaissato rajataan enintään 26 tonniin hehtaarilta.

Lohkokohtainen sato nostetaan 30 tonniin hehtaarilta, jotta huomioon voidaan ottaa korjuupäivästä johtuvat satovaihtelut. Perunaa korjataan Rén saarella itse asiassa toukokuusta heinäkuuhun saakka, ja jotkin lajikkeet tuottavat satokauden lopussa yli 26 tonnia hehtaarilta. Kyseisen määräyksen ansiosta voidaan ottaa huomioon satokauden lopun suuremmat satomäärät mutta se on kuitenkin täsmällinen, sillä satomäärä ei vaihtele liikaa, kun tilan keskisato ei joka tapauksessa saa ylittää 26 tonnia hehtaarilta.

3.4.10 ”Kuiva-aine”

Kuiva-aineen mittausajankohta on tarkka: se mitataan nostopäivänä. Tämä on alan toimijoiden nykyinen käytäntö.

Kuiva-aineen sallittua enimmäismäärää muutetaan. Syötäväksi tarkoitettujen lajikkeiden kuiva-ainepitoisuus nostetaan 20,5 prosenttiin ja syötäväksi tarkoitettujen kiinteämaltoisten perunoiden kuiva-ainepitoisuus 21 prosenttiin.

Näiden muutosten ansiosta voidaan ottaa huomioon hiljattaiset ilmastomuutokset (sademäärän kasvu maalis- ja huhtikuussa ja lämpötilojen nousu touko- ja kesäkuussa), joiden vuoksi kuiva-ainetta kertyy mukuloihin aiempaa nopeammin ja enemmän. Alkuperänimityksen edellyttämät aistinvaraiset ominaisuudet eivät kuitenkaan muutu. Koska ei ole olemassa viljelymenetelmää, jonka avulla kuiva-aineen muodostumista voitaisiin säädellä (varsiston aikainen hävittäminen paksuntaa kuorta ja lisää mukulatauteja), sallittuja enimmäisarvoja on täytynyt nostaa, jotta varmistettaisiin alkuperänimityksen edellyttämien ominaisuuksien säilyminen.

Haetut muutokset eivät vaikuta tuotteen luonteeseen varhaisperunana eivätkä sen aistinvaraisiin ominaisuuksiin, mikä on käynyt ilmi ryhmittymän järjestämistä maistelutilaisuuksista.

3.4.11 ”Kokoluokittelu”

Viittaus perunoiden suurimpaan sallittuun kokoon siirretään kohdasta ”Tuotteen kuvaus” kohtaan ”Kokoluokittelu”.

3.4.12 ”Pakkaus”

Tarkennetaan, että perunat on pakattava jakelupakkauksiin, joiden paino ei saa ylittää 25 kilogrammaa ja joiden avulla on mahdollista yksilöidä erät ja niiden alkuperä, kuten tarkistetusta alkuperänimityksestä ”Pomme de terre de l’île de Ré”5 päivänä helmikuuta 1998 annetussa asetuksessa säädetään.

3.4 ”Merkintöjä koskevat erityistiedot”

Suojattuun alkuperänimitykseen liittyvän unionin tunnuksen käytöstä tehdään pakollista.

3.5 ”Kansalliset vaatimukset”

Tarkistettuja alkuperänimityksiä koskevan järjestelmän kansallisen uudistuksen mukaisesti eritelmää täydennetään taulukolla, josta käyvät ilmi tärkeimmät valvontakohteet, niiden viitearvot ja arviointimenetelmä.

3.6 Muut

3.9.1 Jäsenvaltion toimivaltaista viranomaista ja hakijaryhmittymää koskevien tietojen saattaminen ajan tasalle

Jäsenvaltion toimivaltaisen viranomaisen nimi ja yhteystiedot saatetaan ajan tasalle. Toimivaltaisena viranomaisena on 1. tammikuuta 2007 lähtien Institut national de l’origine et de la qualité Ranskan maatalouden ohjauksesta 5 päivänä tammikuuta 2006 annetun lain mukaisesti.

Hakijaryhmittymän nimi, yhteystiedot ja kokoonpano saatetaan ajan tasalle, jotta ne vastaisivat 30. elokuuta 2007 vahvistettuja ryhmittymän sääntöjä.

3.9.2 Nimityksen valvonnasta vastaavaa tahoa koskevat tiedot saatetaan ajan tasalle

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta

NEUVOSTON ASETUS (EY) N:o 510/2006 (3)

”POMME DE TERRE DE L’ÎLE DE RÉ”

EY-N:o: FR-PDO-0105-0949-23.01.2012

SMM ( ) SAN ( X )

1. Nimi

”Pomme de terre de l’île de Ré”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotetyyppi

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Pomme de terre de l’île de Ré on halkaisijaltaan alle 70 mm:n suuruinen varhaisperuna.

Perunoiden, joista voidaan käyttää suojattua alkuperänimitystä ”Pomme de terre de l’île de Ré”, on oltava syötäväksi tarkoitettuja perunalajikkeita (Alcmaria, Goulvena, Pénélope, Starlette ja Carrera) tai kiinteämaltoisia syötäväksi tarkoitettuja perunalajikkeita (Amandine, BF 15, Charlotte ja Roseval).

Perunalle on luonteenomaista suussa sulava malto ja erityiset aromivivahteet, jotka voivat viitata kasviksiin. Lajikkeiden Alcmaria, Goulvena, Pénélope, Starlette ja Carrera perunoiden kuiva-ainepitoisuus on nostopäivänä 15–20,5 prosenttia ja lajikkeiden Amandine, BF 15, Charlotte ja Roseval 16–21 prosenttia.

Peruna korjataan ennen täyttä kypsyysastetta, joten kuori on ohut ja irtoaa helposti pelkästään hieromalla.

Kyseessä on kausiluonteinen tuote, jota voidaan pitää kaupan ainoastaan satovuoden 31. päivään heinäkuuta saakka, eikä se sovellu pitkäkestoiseen varastointiin.

Pomme de terre de l’île de Ré on tuorevihannes, joka on saatettava myyntiin nopeasti sadonkorjuun jälkeen.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien vaiheiden aina idätyksestä pakkaukseen on tapahduttava asianomaisella maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Peruna pakataan asianomaisella maantieteellisellä alueella enintään 25 kg:n jakelupakkauksiin. Pakkausmenetelmillä taataan erien ja niiden alkuperän tunnistaminen sekä perunoiden jäljitettävyys.

Pomme de terre de l’île de Ré pidetään kaupan yksinomaan tuoreena, joten se on saatettava myyntiin nopeasti sadonkorjuun jälkeen.

Pomme de terre de l’île de Ré korjataan ennen täyttä kypsyysastetta, joten se on herkkä tuote. Olisi vältettävä iskuja, jotka voivat vaurioittaa kuorta ja aiheuttaa pinnan rikkoutumisen ja tummumisen. Tuottajat harjoittavatkin erityistä huolellisuutta sadonkorjuun sekä lajittelun ja pakkaamisen aikana perunan ominaisuuksien säilyttämiseksi.

3.7 Merkintöjä koskevat erityissäännöt

Suojatun alkuperänimityksen ”Pomme de terre de l’île de Ré” saaneissa perunoissa on oltava perunoiden kaupan pitämiseen liittyvien mainintojen lisäksi itse nimitys ”Pomme de terre de l’île de Ré” sekä Euroopan unionin SAN-tunnus.

4. Maantieteellisen alueen tarkka rajaus

Maantieteellisenä alueena on Rén saari, joka koostuu seuraavista kunnista: Ars-en-Ré, La Couarde-sur-Mer, Loix, Portes-en-Ré, Saint-Clément-des-Baleines, Bois-Plage-en Ré, Flotte, Rivedoux-Plage, Sainte-Marie-de-Ré ja Saint-Martin-de-Ré.

5. Yhteys maantieteelliseen alueeseen

5.1 Maantieteellisen alueen erityisyys

5.1.1 Luonnontekijät

Suojatun alkuperänimityksen ”Pomme de terre de l’île de Ré” maantieteellisenä alueena on Rén saaren muodostavat 10 Charente-Maritimen kuntaa. Rén saari sijaitsee Atlantin valtameressä kolmen kilometrin päässä Ranskan rannikolta Rochellen kuntaa vastapäätä.

Rén saari on Aquitainen altaan pohjoisen reunan geologisen historian tuotosta. Se on muodostunut jurakauden erilaisista koralliriuttojen ja myöhemmin kalkin ja saven sedimenttikerrostumista. Rén saaren kalkkikiviperusta on syntynyt tämän mesotsooisella kaudella tapahtuneen kerrostumisen myötä, ja savikerrostumat ja eoliset kerrostumat ovat peittäneet perustan kvartäärikaudella.

Nämä erilaiset kerrostumajaksot ovat synnyttäneet tasankomaisen maiseman, jossa on hyvin vähän korkeuseroja ja jonka korkein kohta jää alle 20 metrin.

Saaren maaperä on yleisimmin calcosol- tai calcisol-tyyppistä maata kalkkipitoisella emäkalliolla.

Perunoiden tuotantoon varatut alat ovat yleensä rannikon kalkki- tai kalsiumpitoisia hiekkapeittoisia ruskomaita ja eolisia hiekkapitoisia maita. Maaperä on kevyttä, kuivaa ja vettä läpäisevää. Maaperässä on paljon kaliumia ja fosforihappoa ja yleensä vähän humusta.

Rén saarella on lisäksi erikoisuutena tuottajille tarjoutuva luontainen lannoite eli merilevä. Tämä merilevästä koostuva orgaaninen lannoite, jota kerätään rannoilta, oli pitkään ainoa orgaaninen lisä, ja tietyt tuottajat käyttävät sitä vielä nykyisinkin. Merilevällä on se etu, että se maatuu esimerkiksi karjan lantaa nopeammin.

Saarella vallitsee leuto meri-ilmasto. Lisäksi ilmasto on leudompi kuin mantereen rannikkoalueilla, sillä auringonpaistetta saadaan enemmän, sateita vähemmän ja lämpötilat ovat korkeampia. Nämä erot johtuvat siitä, että valtameren vaikutus on saarella suurempi kuin mantereella.

Ilmastolle on ominaista huomattava auringonpaiste, noin 2 300 tuntia vuodessa. Tähän yhdistyy huomattava valoisuus, vähäiset sateet (alle 700 mm vuodessa) ja vuoden keskilämpötila, joka on lähes 13 °C. Sateita saadaan pääosin syksyllä ja talvella. Lunta ja hallaa esiintyy harvoin. Rén saari on myös alttiina lämpimille ja voimakkaille tuulille.

5.1.2 Inhimilliset tekijät

Viljelykäytännöillä halutaan taata Pomme de terre de l’île de Ré -perunan luonne varhaisperunana. Viljelykäytäntöihin liittyvät erityisesti seuraavat näkökohdat:

— viimeinen istutuspäivä, jonka ansiosta voidaan taata Pomme de terre de l'île de Ré -perunan varhainen korjuu, sillä satoa ei voida enää korjata 31. heinäkuuta jälkeen,

— korkea istutustiheys ja tiheät rivivälit,

— varsiston mahdollinen hävittäminen, joka tehdään yksinomaan mekaanisesti, jottei muutettaisi maaperää eikä näin vaikutettaisi tuotteen aistinvaraisiin ominaisuuksiin.

5.2 Tuotteen erityisyys

5.2.1 Tuotteen ominaispiirteet

Pomme de terre de l’île de Ré on varhaisperuna.

Tällainen varhaisperunan luonne sekä pieni tai keskisuuri koko (alle 70 mm) antaa perunalle sen aistinvaraiset ominaisuudet: suussa sulava malto, keitetyn perunan tuoksu, joka muuttuu satokauden edistyessä kasvimaisesta kuivattuun hedelmään viittaavaksi, ja maku, joka on lähes aina sokerinen ja joskus kevyen suolainen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Rén saaren ilmastoon ja maaperään liittyvät tekijät yhdistettyinä tuottajien harjoittamiin viljelykäytäntöihin ovat Pomme de terre de l’île de Ré -perunan ominaispiirteiden ja aistinvaraisten ominaisuuksien taustalla.

Pomme de terre de l'île de Ré -perunan luonne varhaisperunana juontaa juurensa itse alueesta ja paikallisesta taitotiedosta. Kevyt, kuiva ja vettä läpäisevä maaperä, leudot lämpötilat ja auringonvalon huomattava määrä täydennettynä suojapeitteiden käytöllä mahdollistaa maaperän nopean lämpenemisen. Varhaisuus näkyy itävyydessä ja taimien kasvussa ja on havaittavissa aina sadonkorjuuseen saakka.

Pomme de terre de l'île de Ré -perunan laatu johtuu myös perunan halkaisijasta, joka on enintään 70 mm ja vaikuttaa perunan aistinvaraisiin ominaisuuksiin. Perunan koko selittyy sillä, että sademäärä, johon on luontaiset syynsä, yhdistyy saarella käytettyyn yleensä korkeaan istutustiheyteen. Hyvin kuivuva maaperä, leudot lämpötilat ja tuulten lämpimyys ja voimakkuus suosivat kokonaishaihduntaa ja rajoittavat myös omalta osaltaan perunoiden kokoa. Korkea istutustiheys suojaa saaren voimakkailta tuulilta.

Pomme de terre de l’île de Ré -perunan ominaispiirteet ovat toisin sanoen ihanteellisten ilmasto- ja maaperätekijöiden sekä kyseisiin tekijöihin mukautettujen viljelykäytäntöjen ja tarkkaan valittujen lajikkeiden ansiota.

Eritelmän julkaisutiedot

(Asetuksen (EY) N:o 510/2006 5 artiklan 7 kohta (4))

https://www.inao.gouv.fr/fichier/CDCPommeDeTerreDeLIleDeRe.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.